魁北克省

魁北克省（法文：Québec /kebɛk/ ；英文：Quebec /kwəˈbɛk/ ），簡稱魁省，以前啲當地華人用臺山話發音嚟譯古壁省，係加拿大東部嘅一個省；人口8,501,833。魁北克嘅官方語言係法文，全加拿大淨係呢個省淨係用法文。省會係魁北克市，最大嘅城市係滿地可。 加拿大未立國之前，英國政府曾經叫佢做 ｢下加拿大｣（Lower Canada），指佢嘅位置係喺聖羅倫斯河下游。 地理 魁北克係加拿大最大嘅省（連埋三個地區計嘅話，細過努那活少少），面積係法國嘅三倍。省入面好多地方都好少人。魁北克省超過90%嘅地方係加拿大地盾。北面廣闊，唔多人住。魁北克喺加拿大東面，西面黐住安大略省同哈德遜灣，東面係大西洋，南面黐住美國（緬因州、紐咸西州、佛蒙特州同紐約州），北面係北冰洋。 省入面最大嘅水電工程起喺La Grande Rivière（大河）上面。極北係極地同埋副極地氣候，有啲因紐特部族嘅人住喺度。 最多人嘅地方係南面嘅聖勞倫斯河谷，省會魁北克市同滿地可都喺嗰度。滿地可北面係勞倫第安區，係地質年代久遠嘅山區，東面係阿巴拉契亞山脈，一直延伸到東城同加斯佩地區。加斯佩半島向東伸入聖勞倫斯灣。 政治 魁北克政治係基於英國傳統西敏制嘅議會制，省督係國家元首查理斯三世喺魁北克入面嘅代表。省政府最大嘅係省長，由議會多數黨嘅黨魁做。魁北克實行一院制，議會叫做魁北克國民大會。 經濟 聖勞倫斯河谷係富庶嘅農業區，出好多奶製品、生果、蔬菜、牲畜同楓樹糖漿（魁北克係世界最大嘅楓糖產地）。河谷以北多數係針葉林，有好多河流湖泊。紙漿、造紙、林業同水電係魁省重要嘅經濟部門。 人口 總人口：8,501,833（2021年） 人口增長率：0.64%（2004年） 出生率：9.8‰（2003年） 死亡率：7.4‰（2003年） 淨移民增加：4.1‰（2003年） BB死亡率：4.6‰（2001年-2002年） 平均壽命：（2002年） 男：76.3 女：81.9 城鎮人口：80.04%(2001) 屋企講嘅語言：(2021) 法文：85.5% 英文：19.2% 第種語言：14.9% 出面網頁 （法文）Agora：魁北克在線法文百科全書 （英文）魁北克政府 （法文）魁北克嘅象徵 （英文）你好魁北克（魁北克省官方旅遊網站） 註 攷